
I. ВЪВЕДЕНИЕ
Общинската програма за овладяване популацията на безстопанствени кучета на територията на община Тервел е изготвена в изпълнение на чл. 40, ал. 3 и ал. 4 от Закона за защита на животните. В съответствие Национална програма за овладяване на популацията на безстопанствените кучета на територията на Република България  и съществуващата нормативна уредба, визираща както преките, така и косвените проблеми, генерирани от свръхпопулацията на бездомни кучета, както в населените, така и извън населените места на територията на общината.
Необходимост от разработването на програмата възниква в резултат на изисквания поставени на България и останалите страни членки от Европейския съюз по отношение на грижата и хуманното отношение към животните и конкретните механизми за овладяване на популацията на безстопанствени кучета в населените места.
1. Описание на проблема
Разработването и приемането Програма за овладяване популацията на безстопанствените кучета на територията на общината се налага поради това, че проблемът със свръхпопулацията на безстопанствените кучета е сериозен за обществото, с многостранни измерения (хуманно-медицински, ветеринарно-медицински, социално-битови, икономически и екологични). 

През последните години „проблемът“ с безстопанствените кучета се нареди като един от сериозните проблеми за повечето населени места в страната. 

Взетите мерки досега, в изпълнение на Закона за защита на животните и Закона за ветеринарномедицинската дейност се оказват недостатъчни. Все още не може да се намери цялостно и трайно решение на проблема.
Популацията на безстопанствените кучета се състои от изоставени, изгубени, родени на улицата и домашни кучета, оставени на обществени места без надзор, които водят до рискове за населението, като се създава опасност от пренасяне на заразни и паразитни болести, нападения, ухапвания, предизвикване на пътнотранспортни произшествия, замърсяване на околната среда. Безстопанствените кучета създават дискомфорт, провокиран от шума и предизвикват страх сред гражданите. Причините за наличието на безстопанствени кучета са от различен характер.

Част от проблема с безстопанствените кучета е тяхното физиологично състояние, като същите страдат от болести, глад и студ, и биват измъчвани, малтретирани и дори убивани от граждани. Налице е недостатъчна грижа и нехуманно отношение към тях.

Действията от страна на общината за решаването на проблема са свързани със значителни финансови разходи, а в същото време не са постигнати задоволителни резултати. Националната програма за овладяване на популацията на безстопанствените кучета на територията на Република България, въвежда интегриран, цялостен, дългосрочен подход на национално ниво, целящ управление на съществуващите популации от безстопанствени животни.
Принципите, на които се основава Програмата, съгласно чл. 40а, ал. 1 от Закона за защита на животните са:

· Постигане на здравословна среда за гражданите на територията на община Тервел и подобряване хуманното отношение към животните;

· Управление и намаляване на популацията от безстопанствени кучета по ефективен начин чрез масова кастрация.
2. Причини за възникване на проблема
· Липса на контрол върху популацията на безстопанствените кучета (изоставяне на домашни кучета от собствениците, същите свободно се размножават и стават причина за увеличаване популацията на безстопанствените кучета);
· Временно използване на кучета за пазачи на вили, строежи, гаражи и др., след което се изоставят;
· Липса на контрол върху регистрацията и популацията на домашните кучета;

· Неефективност на прилаганите до момента методи и несъобразяване с комплексния характер на проблема;

3. Популация на безстопанствените кучета
Във връзка с динамиката на популацията на безстопанствените кучета в Национална програма за овладяване на популацията на безстопанствените кучета е предвидено преброяването им на територията на всяка община. 

· Преброяването започва с уведомление от министъра на земеделието, храните и горите до кмета на общината със заложен в него срок.

· Кметът на общината издава заповед за извършване на преброяването. Същото се извършва от представители на общината, организации за защита на животните или от други юридически лица, при спазване на принципа за липса на конфликт на интереси по смисъла на чл. 52 от Закона за противодействие на корупцията и за отнемане на незаконно придобитото имущество. В преброяването не могат да се включват участници в дейностите по Програмата, извършващи кастрация и обработка на кучетата.
· Преброяването се извършва веднъж на всеки две години в периода март-юни или септември-ноември.

· При преброяването се отчита всяко куче, намиращо се на обществено място без видимо присъствие на собственик.

· Преброяването се извършва по методика, съобразно Националната програма,, като задължително се отчита приблизителната възраст, пол, видимото здравословно състояние и наличието или липсата на видима маркировка за извършена кастрация.
Първоначалната оценка и последващият мониторинг са от ключово значение за успеха на Програмата. Реалната информация за състоянието и динамиката на популацията на безстопанствените кучета позволява да бъдат предприети максимално ефективни мерки и оптимизация на изразходваните ресурси. За правилна оценка е необходимо да се идентифицират източниците на безстопанствените кучета. Такива са:

· Свободно скитащи домашни кучета (в тази бройка влизат и кучета от стопански дворове, паркинги, строителни обекти и др.);

· Изоставени от стопаните си кучета;

· Поколения домашни кучета, резултат от неконтролирано развъждане;

· Поколения на некастрирани безстопанствени кучета;

II. Цели и задачи на програмата
1. Цели
Програмата за овладяване популацията на безстопанствените кучета и план за действие на територията на община Тервел, за периода 2025-2029г., цели установяване на дългосрочни и ефективни мерки, които ще доведат до овладяване популацията на безстопанствените кучета на територията на общината, чрез:

· прилагане на механизмите за ефективен контрол и намаляване на популацията на безстопанствените кучета на територията на страната, предвидени в българското законодателство;
· прилагане на механизмите за ефективен контрол на отглеждането, развъждането и търговията с кучета, предвидени в българското законодателство;
· повишаване културата на отглеждане на домашни кучета и насърчаването на тяхната кастрация и регистрация;
2. Задачи
2.1 Овладяване броя на безстопанствените кучета до трайното им изчезване, чрез набелязване на мерки за отстраняване на причините, водещи до възникване и увеличаване на популацията им;
2.2 Контрол върху отглеждането на домашните кучета, чрез идентификация, регистрация и въвеждане на данни за кучетата на територията на общината в Интегрираната информационна система на Българска агенция по безопасност на храните;

2.3 Регистрация на всички обекти за развъждане на кучета, съгласно изискванията на чл. 137 от Закона за ветеринарномедицинската дейност;

2.4 Регистрация и контрол на всички търговци на кучета (обекти и/или юридически/физически лица);
2.5 
Масова кастрация на безстопанствените кучета в общината;

2.6 Стимулиране на кастрацията на домашни кучета на територията на общината;

2.7 
Стимулиране осигуряването на безстопанствените кучета;

2.8 Повишаване информираността и отговорността на гражданите при отглеждането на домашни кучета;

2.9 Засилване на обществения контрол и контрола на държавните органи, както и на гражданското съзнание при работата по овладяване на популацията на безстопанствените кучета на територията на страната.

3. Очаквани резултати

С прилагането на Общинската програма за овладяване популацията на безстопанствените кучета на територията на община Тервел се очакват следните резултати:
· Намаляване на броя на безстопанствените кучета и установяване на траен контрол върху тяхната популация на територията на общината;

· Намаляване на рисковете от разпространението на заболявания, пренасяни от безстопанствените кучета;

· Увеличаване на информираността, отговорността и активността на гражданите при отглеждане на домашни кучета; 

· Повишаване безопасността на градската среда.

III. Методология
Успешна практика налага прилагането на регламентирания от Закона за защита на животните метод за кастрация на уличните кучета и връщането им по обитаваните от тях места до блокиране на раждаемостта – ограничаване капацитета на средата само със стерилни животни. Съгласно препоръките на Световната здравна организация, масова кастрация, ваксинация срещу бяс, обезпаразитяване и връщане по местата на залавяне на обработените животни, са единственият ефективен начин за намаляване на възпроизводството на безстопанствени кучета.
Действащото законодателство от своя страна насърчава кастрацията на домашните кучета като техните собственици са освободени от „такса за притежаване на куче“, съгласно разпоредбите на чл. 175, ал. 1 и ал. 2, т. 5 от ЗВМД.

Кучетата достигат полова зрялост на ранна възраст, бързо се възпроизвеждат и броят им нараства за кратко време. 

IV. Мерки
1. Мерки за овладяване и контрол на популацията на безстопанствените кучета, чрез кастрация.
Подходът за овладяване на популацията на безстопанствените кучета, заложен в Закона за защита на животните, включва тяхното залавяне, кастрация и връщане по местата на залавянето им, чиято цел е да спре цикличния процес по запълване на освободените места. Кастрирането на кучетата и връщането им по местата, от които са заловени няма да позволи освобождаването на ниши, защото ще са запълнени с животни, които не се възпроизвеждат, т. е. ще се блокира раждаемостта.
Процесът по залавяне и обработка на безстопанствените кучета включва следните етапи:
· Публикуване на интернет страницата на общината обявление за заявяване на участие за извършване на дейностите по залавяне, кастрация, маркиране, ваксинация, обезпаразитяване и връщане по местата на обработените безстопанствени кучета;

· Акциите по залавяне на кучета се извършват по предварително изготвен и утвърден график от екипи за залавяне на безстопанствените кучета и от доброволци, съгласно изискванията на чл. 42 от Закона за защита на животните;
· За извършване на ветеринарномедицинските дейности, екипите и доброволците предоставят заловените безстопанствени кучета с приемо-предавателен протокол (когато се предоставят от екип по залавяне) или информационен талон за залавяне, приемане и връщане на безстопанствени кучета (когато се предоставят от доброволец) на амбулаториите. Протоколът/информационния талон се издава в три екземпляра – един за екипа/доброволците, един за амбулаторията и един за съответната община. Управителят на амбулаторията предприема незабавни мерки за установяване на данни за наличие или липса на регистрация на кучето и изпълнява предвидените в Националната програма действия, включително при неявяване на собственика в 7-дневен срок от уведомяването (ако кучето е регистрирано), кучето се кастрира, маркира, обезпаразитява, ваксинира срещу бяс и се предоставя на нов собственик. Не осиновените се връщат по местата на залавянето им.
· Управителят на ветеринарномедицинската амбулатория вписва кучетата в регистър и издава ветеринарномедицински паспорт. Ветеринарните лекари удостоверяват извършените ветеринарномедицински дейности, чрез водене на дневник по образец с данни за всяко куче – възраст, външни белези, пол, килограми, номер на микрочип и паспорт, дати на кастрация и поставени ваксини, обезпаразитяване, въвеждане на ВетИС и попълнен информационен талон за кастриране, обезпаразитяване и маркиране на безстопанствено куче. В началото на всеки месец ветеринарните лекари представят на кмета на общината копия от посочените документи и копия от приемо-предавателните протоколи и информационни талони.
· След извършване на ветеринарномедицинските дейности, ветеринарният лекар преценява продължителността на следоперативния престой, след което безстопанствените кучета се връщат по местата на тяхното залавяне, като същите предварително се съгласуват с кметове на общини, кметове и кметски наместници по населени места. Не се допуска връщането на кучетата в дворове на детски ясли и градини, училища, болници и в близост до площадки за игра на деца, летища, съгласно чл. 48 от Закона за защита на животните.

· В случаите на чл. 48 от Закона за защита на животните или при болни и нуждаещи се от продължително лечение кучета, същите се настаняват във временни приюти.

· Евтаназия на безстопанствени кучета, настанени във временни приюти, се допуска при условията на чл. 179, ал. 3, т. 1, 2 и 4 от Закона за ветеринарномедицинската дейност. За върнатите по места кучета, граждани и организации за защита на животните могат да заявят желание за поемане на грижите за тях. В тези случаи те се задължават да подпишат декларация по чл. 47, ал. 3 от Закона за защита на животните и да изпълняват изискванията на чл. 49 и чл. 50 от Закона за защита на животните, т. е. да обезпаразитяват на всеки три месеца и да реваксинират срещу бяс върнатите по места кучета, за които поемат грижи и отговорност. Задължават се ежегодно да заверяват паспорта на кучето в общинска администрация за извършените обезпаразитявания и ваксинации, и да вземат мерки за предотвратяване на агресивно поведение на куче се извършва проверка от общината с участието на регистрираните/официални ветеринарни лекари. В случай, че сигналът за агресивно поведение на куче е подаден от организации за защита на животните, последните също могат да участват в проверката. При липса на граждани и организации за защита на животните, заявили желание за поемане на грижите за тях, върнатите по места кучета са под контрола и грижите на общината.
2. Мерки за подпомагане изграждането на регионални приюти за безстопанствени кучета

Регионални приюти могат да бъдат изграждани и/или стопанисвани от:

· Две или повече съседни общини, в рамките на сключено споразумение за сътрудничество, съгласно Глава осма от Закона за местното самоуправление и местната администрация;

· Юридически лица с нестопанска цел, с предмет на дейност защита на животните;

· Съвместно от община и организация с предмет на дейност защита на животните или община и регистрирана ветеринарномедицинска амбулатория.
Изграждането на регионални приюти се подпомага, когато са изпълнени едновременно следните условия:

· На територията на съответните общини няма изградени общински или частни приюти или са с недостатъчен капацитет;

· На територията на всяка община е извършено най-малко едно преброяване на безстопанствени кучета в рамките на последните 3 години;
Регионални приюти могат да бъдат изграждани чрез:

· Предоставяне на терени и сгради – държавна и общинска собственост;

· Предоставяне на целеви трансфери по бюджетите на общините в рамките на средствата по държавния бюджет за годините на одобрената от Министерския съвет средносрочна бюджетна прогноза. За годините извън нея посочените стойности за изпълнение на целите имат прогнозен характер;

· Изготвяне и прилагане на национални механизми за финансиране и подкрепа;

· Включване на мерки за кандидатстване по европейските фондове;

· Включване в проекти, финансирани по ЕК и по международни програми и проекти;

· Изработване на типов проект за изграждане на регионален приют.

Регионалните приюти се изграждат в съответствие с изискванията на глава IV, раздел I на Наредба № 41 от 2008 за изискванията към обекти, в които се отглеждат, развъждат и/или предлагат домашни любимци с цел търговия, към пансиони и приюти за животни.

3. Мерки за контрол върху развъдниците, търговците на кучета, пазарите за животни, зоомагазините и собствениците на кучета, отглеждани като компаньони

Особено голям проблем през последните години е осъществяването на търговия и подаряване на кучета чрез интернет-сайтовете. Тази дейност все повече се разширява, поради липсата на регистрация, което от своя страна лишава компетентните органи от възможността да осъществяват контрол и да налагат санкции. С това се задълбочава ситуацията с нарастване броя на безстопанствените кучета. Поради тази причина е необходимо активизиране на обществената намеса и повишаване информираността на гражданите за изпълнение на задълженията и контрола в тази област. За ограничаване на подобен тип дейности би спомогнало своевременното уведомяване на Областните дирекции по безопасност на храните, като лицата, които подаряват или придобиват кучета следва да предоставят данни за новия собственик и самото куче (име, пол, дата на раждане, паспорт, извършени ваксинации, данни за родителите на кучето). 
За справяне с проблема е необходимо познаване на действащото законодателство, както и подзаконовата нормативна база в тази област. Основни актове са Закона за ветеринарномедицинската дейност, Закона за защита на животните, Наредба № 41 от 2008г. за изискванията към обекти, в които се отглеждат, развъждат и/или предлагат домашни любимци с цел търговия, към пансиони и приюти за животни, Наредба № 39 от 2008г. за условията за отглеждане на животни компаньони, съобразени с техните физиологически и поведенчески особености и други.
· Право да осъществяват развъждане и търговия на кучета имат лицата, чиито обекти са регистрирани по чл. 137 от Закона за ветеринарномедицинската дейност.

· Търговия с кучета се осъществява само в развъдници и зоомагазини, регистрирани по реда на чл. 137 от Закона за ветеринарномедицинската дейност.

· Контролът върху развъдниците, зоомагазините и пазарите за животни се извършва съгласно чл. 59, ал. 1 от ЗЗЖ и чл. 7, ал. 1 от ЗВМД.
За активизиране на обществеността във връзка с овладяване популацията на безстопанствени кучета се извършват информационни кампании, организирани от общината. Същите целят задълбочено запознаване с проблема, с действащата нормативна база и насърчаване на гражданската активност. Само чрез намеса от страна на обществото могат да се постигнат добри резултати. Информираността ще спомогне гражданите да регистрират своите домашни кучета, да предпочетат тяхната кастрация, да не извършват нерегламентирана търговия, при подаряване да уведомят компетентните органи, за да могат да осъществят контрол. Следва да се засили обществената намеса, като всеки гражданин, който забележи нарушение и неспазване на изискванията да сигнализира своевременно държавните органи, които да осъществят своите правомощия и да предприемат необходимите мерки. Чрез засилване контрола в тази област, чрез адекватни мерки и налагане на санкции могат да се постигнат задоволителни резултати за справяне с проблема.
V. Изисквания за ръководство, координация, контрол и изпълнение на програмата 
1. Ръководство
Кметът на общината ръководи изпълнението на програмата и планът по чл. 40, ал. 3 и ал. 4 от ЗЗЖ.

2. Координация

На местно ниво координацията се осъществява чрез взаимодействието между Кмета на общината, Областната дирекция по безопасност на храните, Областната колегия към българският ветеринарен съюз и Организация за защита на животните. На национално ниво координирането е чрез взаимодействие между Министерство на земеделието, храните и горите, Българска агенция по безопасност на храните, Министерство на финансите, Министерство на здравеопазването, Национално сдружение на общините в Република България, Български ветеринарен съюз и организации за защита на животните.
3. Контрол по изпълнение на програмата

Контрол по изпълнение на общинската програма и планът по чл. 40, ал. 3 от Закона за защита на животните се осъществява от Министъра на земеделието, храните и горите чрез Българска агенция по безопасност на храните.

4. Нормативна база

- Закон за защита на животните
Предметът на ЗЗЖ е посочен в чл. 1, съгласно който законът урежда защитата на животните и механизмите за нейното осъществяване. Посочено е в какво се изразява защитата на животните – в опазване на техния живот, здраве и добро състояние, предпазването им от нехуманно, жестоко и особено жестоко отношение, осигуряване на подходящи грижи и условия за живот, съобразени с техните физиологични и поведенчески особености.

- Закон за ветеринарномедицинската дейност

- Национална програма за овладяване популацията на безстопанствените кучета

- Становище на Световната здравна организация

- Европейската конвенция за защита на животните

- Наредба № 4 от 01.02.2021г. за прилагане на Националната програма за овладяване популацията на безстопанствените кучета на територията на Република България и процедурите по нейното изпълнение

5. Финансиране

- Бюджет на Общината;

- Събрани средства от „такса за притежаване на куче“;

- Дарения от граждани, фирми и неправителствени организации;

- Международни програми и проекти;

- Други източници на финансиране.

VI. Критерии за изпълнение на програмата и коригиращи действия при констатиране на програмата
А. МОНИТОРИНГ ЧРЕЗ ИНДИКАТОРИ ЗА ИЗПЪЛНЕНИЕ
Мониторингът ще бъде осъществяван по следните индикатори за изпълнение:

1. Брой безстопанствени кучета, както следва:

- заловени;

- идентифицирани;

- кастрирани;

- ваксинирани;

- обезпаразитени;

-  настанени в приют;

- върнати по места;

- осиновени;

- евтаназирани;

- умрели.

2. Брой домашни кучета, както следва:

- регистрирани;

- кастрирани.

3. Брой извършени проверки и :

- подадени сигнали, молби и жалби;

- констатирани нарушения;

- дадени предписания;

- съставени актове за установяване на административни нарушения и наказателни постановления.

Б. КОРИГИРАЩИ ДЕЙСТВИЯ ПРИ КОНСТАТИРАНЕ НА НЕСЪОТВЕТСТВИЯ ПРИ ИЗПЪЛНЕНИЕ НА ПРОГРАМАТА

Настоящата общинска програма се изготвя в изпълнение на Национална програма, която въвежда единен подход за овладяване на популацията на безстопанствените кучета на територията на цялата страна. В случай, че се констатират несъответствия на общинската програма с Националната програма, следва да се предприемат коригиращи действия от Кмета на общината.
Предприемането на коригиращи действия възниква с откриването на свързан с изпълнението на общинската програма проблем и включва вземане на мерки за отстраняване и предотвратяване на повторно проявление.

Прилагането на коригиращи действия включва:

- установяване на несъответствие и анализ на причините, довели до него;
- предложение за коригиращо действие и вземане на решение за прилагането му;

- предприемане на коригиращо действие и оценка на ефективността му.

В. ДРУГИ МЕРКИ И ДЕЙНОСТИ

Във връзка с овладяване популацията на безстопанствените кучета на територията на община Тервел добре е да се организират информационни кампании, съвместно с областната дирекция по безопасност на храните, областна колегия към Български ветеринарен съюз и да популяризира проблема с безстопанствените кучета и да активизира обществеността за намиране на постоянен дом на безстопанствените кучета.
Кампаниите включват програми, включително за разясняване на обществеността за ползата от мерките по Програмата и нейното прилагане, насърчаване на кастрацията и регистрацията на домашните кучета; ползата от кастрацията и връщането по места на безстопанствените животни, като се запълват градските ниши с кучета, които са ваксинирани и не се възпроизвеждат; осиновяването на безстопанствени кучета; повишаване на културата на отглеждане на домашни кучета; набиране на средства за лечение на болни кучета. Информационните кампании се извършват чрез разпространение на дипляни, брошури, видео клипове, публикуване на информация в печатни и електронни медии.

VII. Средства, ресурси и време за изпълнение на програмата
1. Източници на финансиране
1.1. Бюджет на общинска администрация Тервел
1.2. Постъпления от „такса за притежание на куче“
1.3. Дарения
1.4. Проекти
1.5. Други източници на финансиране
2.   Човешки ресурси
- Служители на Общинска администрация Тервел, вкл. Кметове и кметски наместници по населени места;

- Практикуващи ветеринарни лекари на територията на Община Тервел;

- Доброволци;

- НПО.
3. Време за изпълнение
Програмата влиза в сила след приемането ѝ  от Общински съвет – Тервел. Срокът за изпълнение на тази програма е до приемането на нова програма като се работи по метода „КАСТРИРАЙ И ВЪРНИ“.

При промяна в нормативната уредба, касаеща дейностите по овладяване популацията на безстопанствените кучета, дейността на Общината и нейните структури следва да се подчини и реорганизира съобразно регламентираното в националното законодателство, а настоящата Програма – своевременно актуализиране.

7

